กองทุนละตินอเมริกาอยุธยา VS ทิสโก้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

คงต้องยอมรับว่า ปีนี้น่าจะเป็นปีของภูมิภาคละตินอเมริกา เพราะบริษัทหลักทรัพย์จัดการกองทุน (บลจ.) หลายแห่งเริ่มหมายตาที่จะออกกองทุนเพื่อไปลงทุนในภูมิภาคละตินอเมริกา ซึ่งได้รับการคาดหมายว่า จะเติบโตเหนือกว่าภูมิภาคใดๆ ในโลกทั้งการเติบโตทางเศรษฐกิจและการเติบโตของราคาหุ้น
ประเด็นหลักที่ช่วยส่งให้ละตินอเมริกาส่องประกายเตะตานักลงทุน คือ ทรัพยากรธรรมชาติ ที่ทำให้กลุ่มประเทศนี้เป็นผู้ส่งออกสินค้าโภคภัณฑ์เป็นอันดับต้นๆ ของโลก ไม่ว่าจะเป็นพลังงาน แร่ธาตุ และสินค้าเกษตร อาทิ กาแฟ น้ำตาล ซึ่งปีนี้คาดกันว่าราคาสินค้าเกษตรจะขยับเพิ่มขึ้น 
ขณะเดียวกัน การบริโภคภายในประเทศ ยังมีแนวโน้มเพิ่มขึ้นอย่างต่อเนื่อง อันเกิดจากการเพิ่มจำนวนประชากรของประเทศในภูมิภาคนี้ ที่มีอยู่ 22 ประเทศ และประชากรรวม 580 ล้านคนในปัจจุบัน ผลิตภัณฑ์มวลรวมภายในประเทศ (จีดีพี) รวมกันเท่ากับ 4 ล้านล้านเหรียญสหรัฐ
เพียงแค่สองปัจจัยนี้ก็เพียงพอแล้วที่จะทำให้อัตราการขยายตัวทางเศรษฐกิจของกลุ่มละตินอเมริกา ในปี 2553 พลิกกลับมาเป็นบวกเกือบ 4% จากปีก่อนที่ติดลบ 4% ซึ่งถือว่าเป็นอัตราที่สูงกว่าประเทศที่พัฒนาแล้วอย่างสหรัฐ ญี่ปุ่น และสหภาพยุโรป ที่คาดว่าจะเติบโตประมาณ 12% 
นอกจากนี้ ในกลุ่มประเทศแถบนี้ รวมทั้งประเทศเกิดใหม่อื่นๆ ยังมีเงินสำรองระหว่างประเทศในปริมาณที่สูงกว่าประเทศพัฒนาแล้วอย่างสหรัฐ เนเธอร์แลนด์ หรือญี่ปุ่น ขณะที่หนี้สินต่อจีดีพีต่ำกว่า
แต่แค่ให้ความสนใจอย่างเดียวคงไม่พอ เพราะมีอยู่ 2 บลจ. ที่เป็น “เสือปืนไว” ออกกองทุนเพื่อลงทุนในละตินอเมริกาก่อนใคร คือ บลจ.อยุธยา และ บลจ.ทิสโก้ ซึ่งแม้ว่าจะเป็นกองทุนที่ลงทุนในภูมิภาคเดียวกัน แต่นโยบายการลงทุนแตกต่างกัน 
บลจ.อยุธยา ออกกองทุนเปิดอยุธยาลาตินอเมริกาอิควิตี้ (AYFLATAM) เน้นลงทุนในกองทุน Templeton Latin America Fund, Class A (acc) SGD สกุลเงินเหรียญสิงคโปร์ บริหารโดย Templeton Asset Management ที่มี มาร์ค โมเบียส ประธานกรรมการบริหาร เป็นหัวหน้าทีมบริหารจัดการกองทุน 
ขณะที่ เสนอขายกองทุนเปิดทิสโก้ ละติน อเมริกา (TISCOLAF) เน้นลงทุนในกองทุน Lyxor ETF EM Latin America ซึ่งเป็นกองทุน ETF จดทะเบียนซื้อขายในสิงคโปร์ เพื่อให้ได้รับผลตอบแทนใกล้เคียงกับดัชนี MSCI EM Latin America บริหารและจัดการโดย Lyxor International Asset Management
เพราะฉะนั้นแน่นอนว่า กองทุน AYFLATAM ที่บริหารโดยทีมงานของโมเบียส ซึ่งรู้ๆ กันว่า เขามีนโยบายการลงทุนแบบเน้นคุณค่า (Value Investing) คือ การเลือกหุ้นที่ดีและถือลงทุนระยะยาว ขณะที่กองทุน TISCOLAF ที่ลงทุนใน ETF เป็นการลงทุนเลียนแบบดัชนี ไม่ต้องอาศัยฝีมือในการเลือกหุ้น
สำหรับสัดส่วนการเลือกประเทศที่เข้าลงทุนทั้ง 2 กองทุนให้น้ำหนักไปที่บราซิลมากที่สุดเช่นเดียวกัน โดยกองทุนหลักของ AYFLATAM ลงทุนในบราซิล 62.3% ขณะที่กองทุนหลักของ TISCOLAF ให้น้ำหนักสูงถึง 70.87% จากนั้นจึงเป็นเม็กซิโกและชิลี
โมเบียส บอกว่า ทั้งบราซิล เม็กซิโก และชิลี รวมทั้งอาร์เจนตินา ถือเป็นตลาดที่น่าสนใจเข้าลงทุนมากกว่าประเทศที่พัฒนาแล้ว
ขณะที่ ประภาส ตันพิบูลย์ศักดิ์ ประธานเจ้าหน้าที่การลงทุน บลจ.อยุธยา เคยกล่าวไว้ว่า “ประเด็นที่สำคัญ คือ บราซิลจะเป็นเจ้าภาพฟุตบอลโลกปีค.ศ. 2014 และเจ้าภาพโอลิมปิกปีค.ศ. 2016 ขณะที่ประเมินกันว่าบราซิลจะใช้งบประมาณลงทุนสาธารณูปโภคประมาณ 60 ล้านเหรียญสหรัฐ หรือเกือบ 2,000 ล้านบาท เหมือนกับจีนในช่วงก่อนที่จะเป็นเจ้าภาพกีฬาโอลิมปิก”
อย่างไรก็ตาม ราคาหุ้นในภูมิภาคละตินอเมริกาปรับเพิ่มขึ้นมากเมื่อปี 2552 โดยเฉพาะตลาดหุ้นบราซิลที่ให้ผลตอบแทนสูงที่สุดในโลก หรือประมาณ 130% แล้วหุ้นในภูมิภาคนี้จะยังน่าสนใจต่อไปหรือไม่ 
โมเบียส บอกว่า แม้ว่าราคาหุ้นของละตินอเมริกาปรับตัวขึ้นมามากในช่วง 1 ปีที่ผ่านมา แต่ระดับราคาต่ออัตรากำไรต่อหุ้น (พี/อี)ตั้งแต่ปี 25482551 ถือว่ายังอยู่ในระดับกลางและยังไม่ปรับขึ้นมากนัก โดยให้ผลตอบแทนจากเงินปันผลเฉลี่ย 13% ต่อปี จึงถือว่ายังน่าลงทุน 
ธีรนาถ รุจิเมธาภาส กรรมการผู้จัดการ บลจ.ทิสโก้ ผลตอบแทนของตลาดหุ้นละตินอเมริกาเพิ่มขึ้นต่อเนื่องและโดดเด่น สูงกว่าดัชนีหุ้นไทย หุ้นตลาดเกิดใหม่ทั่วโลกและหุ้นทั่วโลก และคาดว่า ปีนี้การลงทุนในหุ้นละตินอเมริกาจะให้ผลตอบแทนประมาณ 1520% 
“แม้ปีที่ผ่านมาจะมีเม็ดเงินไหลเข้าไปลงทุนในตลาดหุ้นละตินอเมริกาสูงถึง 2 เท่าเมื่อเทียบกับตลาดหุ้นเอเชีย แต่เชื่อว่าเงินน่าจะไหลเข้าไปลงทุนในละตินอเมริกาได้อีก เพราะเงินลงทุนทั่วโลกพักอยู่ในพันธบัตรสหรัฐค่อนข้างมาก และนักลงทุนสถาบันอีกมากที่เข้าซื้อหุ้นไม่ทัน ซึ่งยังรอจังหวะลงทุน” สาห์รัช ชัฎสุวรรณ ผู้อำนวยการฝ่ายจัดการลงทุน บลจ.ทิสโก้ กล่าว
ถ้ากลัวๆ กล้าๆ ที่จะลงทุนในหุ้นไทยแบบเต็มตัว เพราะไม่แน่ใจสิ่งที่จะเกิดขึ้นในวันนี้ จะลองชิมลางแบ่งเงินไปลงทุนในละตินอเมริกาก็น่าจะเป็นทางเลือกที่น่าสนใจ